钦定古今图书集成/理学汇编/文学典/第161卷 > 《徐师曾文体明辩》 > 《题司马公手帖后》宋·濂
## 钦定古今图书集成/理学汇编/文学典/第161卷 > 《徐师曾文体明辩》 > 《题司马公手帖后》宋·濂

右司马温公《与范忠宣书》一通，藏楚郡龙云从家，云
从间请题其后。濂闻哲宗初立，崇庆太后同听政，起
公知陈州，过阙，留为门下侍郎。忠宣亦从庆州召还，
为右谏议大夫，俄迁给事中。此书正此时所遣，其殆
元丰乙丑之冬，或元祐丙寅之春乎？夫公自熙宁辛
亥居洛，再任留司御史台，四任提举崇福宫，至是始
司政柄，故书中有闲居十五年之言。公年盖已六十
有七。新法方盛行，小人附和者众。公度不可止，遂绝
口不言事，故又有更求一任，散官守候，七十即如礼
致仕之言。当是时，章惇、蔡确、黄履、邢恕等蛇蟠蚓结，
牢不可解。公新自外至，孑然独立，故又有“如一黄叶
在冽风中，几何而不危坠”之言。公之志为可悲矣。然
公与忠宣素相知，其居洛日，忠宣方丐罢齐州之政，
判西京留台，乃同为真率会，则其志同道合，固非一
日之故。熙宁之法，又皆共怒其为害，而其设施或不
同者，忠宣则欲去其泰甚，公则欲锄划而绝其本根，
虽《书》有“随时示谕，勿复形迹”之请，二贤之见，猝有未
易合者，岂天未欲平治天下，故使之然欤？公遣此书
后，仅及数月，且观化冥冥之中。忠宣继公为左仆射，
务以博大开上心，忠笃革士风，四海方翘首望治，曾
未几何，颍昌之命亦遽下矣，不亦重可悲夫！阅此帖
者，当知治乱之机所系，初不可以寻常简牍视之也。